7UP กระดองล่าเนื้อ..!?
กลายเป็นความหวังครั้งใหม่..! จะกลับมาเทิร์นอะราวด์...พลิกกลับมามีกำไรได้อีกครั้ง เมื่อบริษัท เซเว่น ยูทิลิตี้ส์ แอนด์ พาวเวอร์ จำกัด (มหาชน) หรือ 7UP ประกาศรุกธุรกิจกำจัดกากขยะอุตสาหกรรม
16 เม.ย. 2562

สำนักข่าวรัชดา
กลายเป็นความหวังครั้งใหม่..! จะกลับมาเทิร์นอะราวด์…พลิกกลับมามีกำไรได้อีกครั้ง เมื่อบริษัท เซเว่น ยูทิลิตี้ส์ แอนด์ พาวเวอร์ จำกัด (มหาชน) หรือ 7UP ประกาศรุกธุรกิจกำจัดกากขยะอุตสาหกรรม
หลังจาก 7UP ประสบปัญหาขาดทุนเรื้อรังมายาวนานหลายปี…
เปรียบเป็นกระดองเต่าที่แห้งเหี่ยวจนแทบจะหาเนื้อดีไม่ได้แล้ว
ที่จริง 7UP พยายามปรับโครงสร้างธุรกิจมาแล้วหลายรอบ
เริ่มตั้งแต่ยุคที่ใช้ชื่อเดิมบริษัท เอ็ม ลิ้งค์ เอเชีย คอร์ปอเรชั่น จำกัด (มหาชน) หรือ MLINK ทำธุรกิจขายโทรศัพท์
เมื่อธุรกิจขายมือถือเข้าสู่ซันเซต ในปี 2558 ก็ทำการยกเครื่องใหม่หัวจรดเท้า ตั้งแต่เปลี่ยนทีมผู้บริหารชุดใหม่ เปลี่ยนชื่อบริษัทใหม่เป็น บริษัท เฟอร์รั่ม จำกัด (มหาชน) หรือ FER พร้อมกับปรับโครงสร้างธุรกิจไปทำธุรกิจโรงไฟฟ้าพลังงานทางเลือก ธุรกิจติดตั้งกล้องตรวจจับน้ำมันรั่วอัจฉริยะ ธุรกิจนาโนไฟแนนซ์ ธุรกิจขนส่ง และธุรกิจเกมบนมือถือ
แต่…ธุรกิจใหม่ก็ยังไม่ซัคเซสเท่าที่ควร
ปี 2561 จึงปรับโฉมเปลี่ยนชื่อใหม่อีกครั้ง เป็นบริษัท เซเว่น ยูทิลิตี้ส์ แอนด์ พาวเวอร์ จำกัด (มหาชน) หรือ 7UP ในปัจจุบัน แล้วหาธุรกิจใหม่เป็นตัวแทนจัดจำหน่ายแก๊ส LPG ธุรกิจติดตั้งกล้องวงจรปิด และธุรกิจบำบัดน้ำ
แต่…7UP ก็ยังหาเรือธงธุรกิจไม่เจอ ทำให้ที่ผ่านมายังไม่เห็นความสำเร็จ ??
ดูได้จากงบการเงินย้อนหลัง 4 ปีที่ผ่านมา ยังสะกดคำว่า “กำไร” ไม่เป็น…
โดยปี 2559 ขาดทุนสุทธิ 350.73 ล้านบาท จากรายได้รวม 1,653.15 ล้านบาท ถัดมาปี 2559 ขาดทุนสุทธิ 164.19 ล้านบาท จากรายได้รวม 360.79 ล้านบาท ปี 2560 ขาดทุนสุทธิ 211.19 ล้านบาท จากรายได้รวม 626.99 ล้านบาท และปี 2561 ขาดทุนสุทธิ 79.53 ล้านบาท จากรายได้รวม 791.56 ล้านบาท
7UP จึงเป็นกระดองเต่าที่พยายามหาเนื้อใหม่มาเติมเรื่อย ๆ เพื่อให้มีเนื้อดีเต็มกระดอง…
ล่าสุดรุกไปทำธุรกิจกำจัดกากขยะอุตสาหกรรม โดยทุ่มงบ 33.75 ล้านบาท เข้าถือหุ้น 30% ในบริษัท ยูนิเวอร์แซล เวสต์ แมเนจเม้นท์ จำกัด หรือ UMW ซึ่งเป็นโฮลดิ้งคอมพานี ถือหุ้น 99.99% ในบริษัท เอเซีย รีไซเคิล เทคโนโลยี จำกัด (ART) และบริษัท เอเซีย เวสต์ แมนเน็จเม้นท์ จำกัด (AWM) ทำธุรกิจคัดแยกและกำจัดกากอุตสาหกรรมแบบไม่เป็นอันตรายโดยการฝังกลบ
ถ้าไปส่องผลประกอบการ ART ย้อนหลัง 3 ปี จะเห็นว่า ปี 2558 มีรายได้ 136.93 ล้านบาท กำไรสุทธิ 8.05 ล้านบาท และปี 2559 มีรายได้ 163.88 ล้านบาท กำไรสุทธิ 15.56 ล้านบาท ปี 2560 มีรายได้ 169.99 ล้านบาท กำไรสุทธิ 25.76 ล้านบาท
ขณะที่ผลประกอบการ AWM ย้อนหลัง 3 ปี โดยปี 2558 มีรายได้ 94.34 ล้านบาท กำไรสุทธิ 11.34 ล้านบาท ปี 2559 มีรายได้ 95.03 ล้านบาท กำไรสุทธิ 1.61 ล้านบาท และปี 2560 มีรายได้ 87.22 ล้านบาท กำไรสุทธิ 9.77 ล้านบาท
จะเห็นว่าในส่วนของ ART กำไรเติบโตอย่างต่อเนื่อง แต่ถ้าดูรายได้ ยังนิ่ง ๆ โตไม่มาก อาจเป็นเพราะบริหารจัดการต้นทุนได้ดี
ตรงกันข้ามกับ AWM ที่กำไรลดลง ส่วนรายได้ก็ทรง ๆ ตัว อาจมีปัญหาเรื่องการบริหารจัดการต้นทุน…ซึ่งเป็นโจทย์ที่ต้องเร่งแก้กันต่อไป
แต่…เบื้องต้นคาดว่าการรุกไปสู่ธุรกิจใหม่ครั้งนี้จะเป็นเรือธงให้ 7UP เป็นเต่าที่มีเนื้อดีติดกระดองกับเค้าบ้าง ??
หุ้น 7UP จะได้กลับมามีชีวิตชีวา…นักลงทุนรายย่อย 7,728 ราย จะได้มีโอกาสหลุดพ้นจากบ่วงนี้ซะที !!
…อิ อิ อิ…
 